Bokke kamp in StellenboschJohan Goosen in aksie vir die Bulls. Foto: GB Jordaan. Die Springbokke sal in November vier toetse teen Europese teenstanders speel en Jacques Nienaber het ŉ oefengroep van 26 spelers gekies om vanaf Sondag ŉ voorbereidingskamp in Stellenbosch by te woon. Die finale Springbok- en SA A-toerspanne sal dan volgende Vrydag bekendgemaak word. “Ons vertrek volgende naweek op ons jaareindtoer en dit is belangrik om die spelers weer gewoond aan ons strukture en oefenprogramme te maak sodat hulle gereed vir aksie is wanneer ons na Ierland reis,” het die Springbok-afrigter gesê. Die Springbokke speel op 5 November teen Ierland in Dublin, waarna hulle ook teen Frankryk, Italië en Engeland sal kragte meet. “Daar is ŉ paar spelers wat nie veel wedstrydtyd in die Rugbykampioenskap gekry het nie en hulle sal nog baie by volgende week se Verenigde Rugbykampioenskap-kragmetings kan baat. Dit mag dalk ŉ kort kamp van net drie dae wees, maar ons weet wat ons op die vooraand van ŉ uitdagende toer wil bereik.” Nienaber het die Japanse klubs bedank wat Springbokke soos Malcolm Marx, Lood de Jager, Kwagga Smith en Pieter-Steph du Toit vir die toer beskikbaar gestel het. Hierdie klubs het ŉ spesiale vergunning gemaak omdat die wedstryd teen Engeland op 26 November buite die normale internasionale toetsvenster val. “Ons het vanuit die staanspoor gesê dat ons elke moontlike geleentheid moet benut om spandiepte en momentum met die oog op volgende jaar se Wêreldbeker-toernooi op te bou. Die wedstryd teen Engeland sal ŉ belangrike rol in dié proses vertolk omdat die Rose een van die wêreld se voorste spanne is.” Die Bulls se Johan Goosen is die enigste deurwinterde losskakel wat die oefenkamp sal bywoon. Damian Willemse – wat in Handré Pollard en Elton Jantjies se afwesigheid die nommertientrui gedra het – sal ook in Stellenbosch aanmeld. Spelers wat na die oefenkamp genooi is: Voorspelers: Thomas du Toit, Steven Kitshoff, Frans Malherbe, Ox Nché, Malcolm Marx, Bongi Mbonambi, Lood de Jager, Eben Etzebeth, Salmaan Moerat, Pieter-Steph du Toit, Siya Kolisi, Elrigh Louw, Kwagga Smith, Deon Fourie en Franco Mostert. Agterspelers: Faf de Klerk, Jaden Hendrikse, Johan Goosen, Jesse Kriel, Damian de Allende, Kurt-Lee Arendse, Willie le Roux, Makazole Mapimpi, Canan Moodie, S’bu Nkosi en Damian Willemse. Springbokke-bepalings: 5 November teen Ierland 12 November teen Frankryk 19 November teen Italië 26 November teen Engeland SA A-span se bepalings: 10 November teen Munster 17 November teen Bristol Bears